CELEX: 32019D0720
Language: da
Date: 2019-04-30 00:00:00
Title: Kommissionens afgørelse (EU) 2019/720 af 30. april 2019 om forslaget til borgerinitiativ »Afskaf afgiftsfritagelsen for flybrændstof i Europa« (meddelt under nummer C(2019) 3250)

10.5.2019   
               
               
                  DA
               
               
                  Den Europæiske Unions Tidende
               
               
                  L 122/53
               
            
         KOMMISSIONENS AFGØRELSE (EU) 2019/720
         af 30. april 2019
         om forslaget til borgerinitiativ »Afskaf afgiftsfritagelsen for flybrændstof i Europa«
         
            
               (meddelt under nummer C(2019) 3250)
            
         
         (Kun den engelske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 211/2011 af 16. februar 2011 om borgerinitiativer (1), særlig artikel 4, og
         ud fra følgende betragtninger:
         
                     (1)
                  
                  
                     Emnet for borgerinitiativet »Afskaf afgiftsfritagelsen for flybrændstof i Europa« er som følger: »Vi opfordrer Kommissionen til at foreslå medlemsstaterne at indføre en afgift på flybrændstof (petroleum). Luftfartssektoren nyder godt af skattefordele, på trods af at den er en af de hurtigst voksende kilder til udledning af drivhusgasser.«
                  
               
                     (2)
                  
                  
                     Målene for forslaget til borgerinitiativ er som følger: »Luftfartsindustrien nyder godt af mange uretfærdige skattefritagelser, mens grønnere alternativer til luftfart er underlagt høje afgifter. Flybrændstof beskattes fortsat ikke i Europa, og medlemsstaterne opkræver ikke moms af flybilletter, hvilket gør luftfarten til en mere og mere attraktiv transportform, selv om den er den mest CO2-intensive. Beskatning af petroleum vil gøre det muligt for EU at øge finansieringen af grønnere mobilitet kraftigt, idet transportsektoren er den hurtigst voksende kilde til drivhusgasemissioner.«
                  
               
                     (3)
                  
                  
                     Traktaten om Den Europæiske Union styrker unionsborgerskabet og skaber øget demokrati i den måde, hvorpå Unionen fungerer, ved bl.a. at sikre, at alle borgere får ret til at deltage i det demokratiske liv i Unionen via et europæisk borgerinitiativ.
                  
               
                     (4)
                  
                  
                     Derfor bør de procedurer og betingelser, der er nødvendige for fremsættelsen af et borgerinitiativ, være klare, enkle og brugervenlige samt stå i et rimeligt forhold til borgerinitiativets art for at fremme borgernes deltagelse og gøre Unionen mere tilgængelig.
                  
               
                     (5)
                  
                  
                     Der kan på grundlag af artikel 113 i traktaten om Den Europæiske Unions funktionsmåde (TEUF) vedtages EU-retsakter til gennemførelse af traktaterne med henblik på bestemmelser om harmonisering af lovgivningerne vedrørende omsætningsafgifter, punktafgifter og andre indirekte skatter, i det omfang en sådan harmonisering er nødvendig for at sikre det indre markeds oprettelse og funktion og undgå konkurrenceforvridning.
                  
               
                     (6)
                  
                  
                     Af disse grunde falder forslaget til borgerinitiativ ikke åbenbart uden for Kommissionens beføjelse til at fremsætte et forslag til EU-retsakt med henblik på gennemførelsen af traktaterne, jf. forordningens artikel 4, stk. 2, litra b).
                  
               
                     (7)
                  
                  
                     Derudover er der i overensstemmelse med forordningens artikel 3, stk. 2, blevet dannet en borgerkomité og udpeget kontaktpersoner, og forslaget til borgerinitiativ er ikke utilstedeligt, uunderbygget eller af chikanøs karakter og heller ikke åbenbart i strid med Unionens værdier som fastsat i artikel 2 i traktaten om Den Europæiske Union.
                  
               
                     (8)
                  
                  
                     Forslaget til borgerinitiativ »Afskaf afgiftsfritagelsen for flybrændstof i Europa« bør derfor registreres —
                  
               VEDTAGET DENNE AFGØRELSE:
         
            Artikel 1
            Forslaget til borgerinitiativ »Afskaf afgiftsfritagelsen for flybrændstof i Europa« registreres hermed.
         
         
            Artikel 2
            Denne afgørelse træder i kraft den 10. maj 2019.
         
         
            Artikel 3
            Denne afgørelse er rettet til initiativtagerne (medlemmerne af borgerkomitéen) til forslaget til borgerinitiativet »Afskaf afgiftsfritagelsen for flybrændstof i Europa«, som repræsenteres ved Timothée Niels Pierre Jacques Galvaire og Anastasios Papachristou, der fungerer som kontaktpersoner.
         
         
            Udfærdiget i Bruxelles, den 30. april 2019.
            
               
                  På Kommissionens vegne
               
               Frans TIMMERMANS
               
                  Næstformand
               
            
         
         
            (1)  EUT L 65 af 11.3.2011, s. 1.